
I. Hangulatkeltő 


A mágusok már hetek óta keresték a herceget, de minden próbálkozásuk kudarcba fulladt. Még az 
asztrális kisugárzására sem sikerült ráakadniuk. 

- Az asztráltest eltűnésének csak egy oka lehet - jegyezte meg vészjóslóan az egyik fiatal mágus, 
miközben mind az öreg magisztert figyelték, ahogy az térdre ereszkedve rúnákat rajzolt egy földön 
heverő kőtáblára. 

A többiek nem szóltak, mindannyian tudták, hogy egy élőlény asztrális énjét nem lehet teljes 
mértékben elrejteni, főleg, ha az a kisugárzás egy olyasvalakihez tartozik, mint a herceg. 

- Valóban - mondta az öreg magiszter miközben a szeme egy pillanatra sem hagyta el a kőtáblát. 
Úgy tűnt, az öreg nem méltatja többre az ifjú megjegyzését, de aztán még hozzátette: 

- Csak egy, de nem az az egy, amire te gondolsz. A herceget könnyebb megölni, mint eltűntetni. - A 
többség arcán értetlenség tükröződött, miközben az utolsó rúna vonalait is felrajzolta a kőlapra. A 
több tucat rajzolat között akadtak olyanok, amelyek jelentését csak a magiszter ismerte. A fiatal 
mágus magában kételkedni kezdett, hogy vajon beszámítható-e még az öreg, és hogy vajon nem 
vette-e el az eszét a kudarcok végeláthatatlan sorozata, hiszen nem túlzás azt állítani, hogy az 
égvilágon semmit sem haladt a kutatómunka. A bizalmon az sem segített, hogy a magiszter pár 
napja betért egy jósdába tanácsot kérni. Ki hallott már arról, hogy a varázslótanács neves tagja egy 
jóshoz menjen tanácsért? Az ifjúnak nem maradt ideje szavakká formálni gondolatait, mert a 
magiszter hangja törte meg a csendet: 

- Ideje útra kelni - mondta száraz hangján és a botját hozzáérintette a kőlaphoz. Mindnyájan 
érezték, ahogy a botból mérhetetlen mennyiségű mágikus esszencia áramlik a kőtáblára rajzolt 
rúnákba, amelyeknek vonalai ezer színben izzottak fel. A kőlap felett a levegő vibrálni kezdett, majd 
egy sötét, ember nagyságú tükör jelent meg a tábla fölött. 

- Hát, valóban sikerült megnyitni. 

A varázslat sikeressége eloszlatta a kételyeit az öreggel szemben. Az aggályai valószínűleg amúgy 
se változtatnának semmin, gondolta magában, majd elsőként lépett át a kapun. 

A túloldalon végelláthatatlan sötétség fogadta a fiatal mágust, mintha egy feneketlen tengerbe 
csöppent volna. Semmit nem látott, leszámítva egy apró, fénylő pontot a távolban. Botjából azonnal 
fényt teremtett, de még a mágikus fény is alig hatolt át azon a fátylon, ami gátolta a látásban. 
Hamarosan megjelent az egyik társa mellette, aztán még egy és megint egy. Eközben úgy döntött, 
megvizsgálja a távoli fényforrást, amíg a többiek is megérkeznek. 

- Mindjárt jövök - mondta, és rögvest elindult, amerre azt a dolgot sejtette, mert fényét most 
elhomályosította saját botjának fénye. Szép lassan megérkeztek mindannyian, a sort a magiszter 
zárta. 

- Hová tűnt a szószátyár? - kérdezte az öreg. 

- Elment, arra... - mondta az egyik és újával előre mutatott, de a sötétségben már a bot fényét sem 
lehetett felfedezni. 



- Vagy úgy - konstatálta az öreg és körbenézett. Megtapintotta a földet, majd pedig koncentrálni 
kezdett. - Érdekes, nagyon érdekes - hümmögte magában. 

- Hol vagyunk mester? - kérdezte az egyik. 

- Hogy hol? Ez egy nagyon jó kérdés drága tanítványom. Biztos vagyok benne, hogy nem ott, ahova 
menni akartam, de minden bizonnyal ott, ahol lennünk kell. 

A magiszter szavai zavart keltettek a mágusok kis csapatában. Eddig azt hitték, legalább egy valaki 
közülük tudja, hogy hová jöttek, ám világossá vált, hogy egyikük se tudja. A sötétség, amin alig 
szűrődött át a mágikus fény hirtelen sokkal dermesztőbbé vált a számukra. 

- Egyáltalán Yneven vagyunk még? - kérdezte ugyanaz megint. 

- Nem. Ez itt nem Anyagi Sík. Ez az egy bizonyos. - válaszolta az öreg. 

A felismerés aggodalommal töltötte el a csapatot. 

- Jobb lenne, ha visszamennénk - mondta az egyik. 

- Nem! Nem, amíg egy hiányzik. - vágott közbe az öreg. Még itt is: azon a helyen, amit joggal 
nevezhettek volna a világ végének, elég volt a magiszter tekintélye ahhoz, hogy megregulázza a 
kétkedőket. 

- Várunk - mondta. És csak vártak. Órák teltek el. Senki sem szólt semmit. Nem láttak senkit és 
semmit, csak egymást, aztán egyszer csak egy apró fénylő pont tűnt fel a közelben. 

- Na, meg is vagyok. Már itt is van mindenki? - jegyezte meg az ifjú, aki hirtelen előkerült. 

- Már órák óta várunk rád. - válaszolt az egyikük. 

- Micsoda? Hisz az előbb még itt voltam. - válaszolta a megkerült mágus értetlenül. 

A többiek nem lepődtek meg annyira, mint a fiatal mágus, aki választ várva bámult a társaira. 
Helyettük az öreg szólalt meg: 

- Az meg mi a kezedben, és hol találtad? - szegezte a kérdést a fiúnak. 

- Ez? Egy pergamen. Ott találtam - válaszolta, és maga mögé mutatott a sötétségbe. 

- Add csak ide! - mondta türelmetlenül a magiszter, és kikapta a fiú kezéből a pergament. Úgy 
tűnt, valami írás volt a papírra vésve, mert az öreg nagyon belemerült. - Ez vérfagyasztó - mondta, 
miközben a nyugtalanság jelei megjelentek az arcán. - Azonnal vissza kell mennünk Doranba. Talán 
még nem túl késő... 

